ET Euroopa Liidu Teataja C 251/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 251/07

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„GOFIO CANARIO”

EÜ nr: ES-PGI-0005-0942-24.01.2012

KGT ( X ) KPN ( )

1. Nimetus

„Gofio Canario”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

„Gofio Canario” on Kanaari saarte toode, mida valmistatakse röstitud teravilja jahvatamise teel ning millele võidakse lisada meresoola. Mõnikord lisatakse gofio'le kaunvilju, mida töödeldakse samamoodi nagu teravilja.

Füüsikalised ja organoleptilised omadused

„Gofio Canario” on jahulaadne pulber, mille jahvatusaste on sama nagu täisterajahul.

Tootel on allpool nimetatud organoleptilised omadused.

— Välised omadused: värvus ulatub vandlikollasest meekarva kollase ja tumepunakani, sõltuvalt röstimisastmest ja valmistamisel kasutatud toorainest.

— Lõhnaomadused: tootel on tulenevalt valmistamisel kasutatud toorainest keskmiselt tugev röstimis-, taime- ja pähklilõhn.

— Maitseomadused: esile tõuseb hõrk maitse, suus sulavus ja röstimisastmest sõltuvalt kas moka-, kohvi- või äsjavalmistatud biskviidi maitse.

— Katsumisel on toode tuntavalt pehme ja kleepuv, mis tuleneb toote teralisusest.

Keemilised omadused

— Valgusisaldus vähemalt 7,0 %.

— Kiudaine minimaalne kogusisaldus 1,5 %.

— Süsivesikud vähemalt 45 %.

— Rasvasisaldus kuni 5 %.

3.3. Tooraine (üksnes töödeldud toodete puhul)

— Teraviljad: nisu, hirss (mais), oder, rukis, kaer, riis.

— Kaunviljad: uba, kikerhernes, soja.

— Meresool.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Esimene etapp: puhastamine. Selles etapis puhastatakse toorainena kasutatavad teraviljaseemned ja kaunviljad, eemaldades pisikesed taimeosad, katkised terad ja muud saagikoristuse kõrvalsaadused. Puhastamine toimub mehaaniliselt kas sõelte ja tekitatud tuuletõmbuse abil või püülimise või tuulamise abil (kasutades käsisõela).

Teine etapp: röstimine ja jahutamine. Röstimisseadme abil toorainet kuumtöödeldakse, kusjuures röstimistemperatuur ei ole kõrgem kui 200 °C. Selleks et jahutada röstitud toode toatemperatuurile, jäetakse see seisma kottidesse või jahutuskastiks (cajas de enfriamiento) nimetatavatesse anumatesse. Jahutamisprotsessi võib kiirendada lahtise lintkonveieri kasutamise või tekitatud tuuletõmbuse abil.

Kolmas etapp: jahvatamine. Jahvatamine on gofio tootmisprotsessi keskne osa. Röstitud terad transporditakse jahvatuspiirkonda, kus need veskis jahvatatakse. Kolmanda etapi kestuse üle otsustab mölder, kes toodet katsumise teel kontrollib. Jahvatamine lõpetatakse, kui on saavutatud gofio'le iseloomulik pehmus ja kleepuvus. Organoleptilise kontrolli teostab ja seda tõendab meistermölder enne toote pakendamist.

Neljas etapp: pakendamine. Kirjeldatud viisil valmistatud gofio't säilitatakse hoiukohas kuni pakendamiseni, mis toimub automatiseeritult, poolautomatiseeritult või käsitsi.

3.6. Erieeskirjad viilutamise, riivimise, pakendamise jm kohta

Tulenevalt gofio omadustest (tegemist on pulbrilise kuivainega, millel on erilised organoleptilised omadused) peab pakendamine toimuma võimalikult kiiresti pärast röstimist ja jahvatamist. Seetõttu tuleb lõpptoode pakendada Kanaari saarte geograafilises piirkonnas, et selle kvaliteet säiliks.

3.7. Erieeskirjad märgistamise kohta

Toote märgisel peab olema selgelt näha Euroopa Liidu kaitstud geograafilise tähise sümbol ja sõnad „Indicación Geográfica Protegida „Gofio Canario””.

Kaitstud geograafilise tähisega hõlmatud tarbimiseks mõeldud gofio'l peab olema märgis ja numbriga varustatud lisamärgis. Nimetatud numbri kasutamiseks annab loa ja seda kontrollib kontrolliasutus. See tunnusmärk pannakse tootele igal juhul enne selle ringlusse laskmist ja viisil, mis ei võimalda selle uuesti kasutamist.

Märgisele võib lisada ka saare nime ja gofio tootmispiirkonna ning tooraine päritolu.

Kui gofio on valmistud käsikivi abil, võib sel viisil saadud toote märgisele lisada märke „Käsitöö” või „Valmistatud käsikivi abil”.

4. Geograafilise piirkonna täpne määratlus

KPNiga „Gofio Canario” hõlmatud gofio geograafiline tootmispiirkond on Kanaari saared.

Kanaari saared asuvad Atlandi ookeani mõõdukalt sooja kliimaga põhjaosas, koordinaatide 27° 37′ ja 29° 25′ põhjalaiust (lähistroopikavööde) ning 13° 20′ ja 18° 10′ läänepikkust vahel. Aafrika rannik jääb mandrile kõige lähemal ja sellest kõige kaugemal asuvast Kanaari saarest vastavalt 100 ja 500 km kaugusele.

5. Seos geograafilise piirkonnaga

5.1. Geograafilise piirkonna eripära

Kõnealune KGT tugineb nimetuse mainele, mis omakorda põhineb traditsioonilisel valmistamisviisil, kus on oluline roll vilunud meistermöldril, kes otsustab jahvatamise ja röstimise kestuse üle. Nimetatud „Gofio Canario” valmistamise tava on Kanaaridel säilitatud ammustest aegadest peale. Meistermöldri vilumusel on otsustav roll röstimise ja jahvatamise kestuse määramisel. Tegemist on Kanaari saarte kohaliku tavaga, mida on edasi antud põlvest põlve.

Meistermölder on olemas nii veskikividega veskites kui ka metallsilindritega veskites, kus toodet „Gofio Canario” valmistatakse. Jahvatamise aeg ei ole kusagil kindlaks määratud. Selle protsessi kestuse määrab meistermölder, keda nimetatakse ka veskimeistriks. Tehnoloogia kasutuselevõtt veskites ei ole kahandanud meistermöldri traditsioonilist rolli. Just tema teab täpselt, millal jahvatamine lõpetada. Jahvatamine toimub jätkuvalt käsitööna – see ei ole tööstuslikult programmeeritud ning selle kestus ei ole täpselt kindlaks määratud. Selle üle otsustab meistermölder, kes teab toote organoleptiliste omaduste põhjal, millal jahvatamine lõpetada. Sama kehtib röstimise kohta: selle protsessi juures on oluline terade röstimise temperatuur ja aeg, mille määrab meistermölder röstitava teravilja ja konkreetse töödeldava partii kvaliteediomaduste põhjal. Meistermölder lähtub röstimisel valmistatava toote lõhnast ja röstimisseadmest väljavõetud toote vahetust hindamisest. Kõnealused organoleptilised omadused on kokku võetud käesoleva dokumendi punktis 3.2.

„Gofio Canario” veskites tegutsevad meistermöldrid, kes määravad iga tootmisetapi kestuse põlvest põlve edasi antud oskuste põhjal, on selle toote valmistamise juures keskse tähtsusega.

5.2. Toote eripära

„Gofio Canario” tuntusest ja omadustest annavad tunnistust allpool kirjeldatud ajaloolised allikad.

— Esimesed Kanaari saartele saabunud eurooplased panid tähele, et saarte põliselanikud valmistasid odra- ja muudest teradest toiduainet, mida nad kergelt röstisid ja veskites jahvatasid. Gran Canarial enne konkistat elanud põlisasukad nimetasid seda toiduainet gofio'ks ning see sõna on kasutusel ka tänapäeval (García Quesada, 1998).

— Erilist tähelepanu väärib Pérez Vidali artikkel (1955), milles ta toob välja sõna gofio kui kõige selgema näite Kanaari saarte sõnavara mõjust Ladina-Ameerika sõnavarale. See sõna on Ladina-Ameerikas nii laialt levinud, et mõnes hispaania keele sõnaraamatus on see märgitud amerikanismina. José Pérez Vidali teoses „La aportación de canarias a la población de América” (Kanaari saarte pärand Ameerikas) (1955) on siiski kinnitust leidnud, et sõna pärineb Kanaaridelt.

— Kõnealusest Kanaari saarte elanike ainulaadsest toiduainest annavad tunnistust arvukad omaaegsed ametlikud kroonikakirjutajad ja reisikirjade autorid. Nende seas paistavad silma ajaloolane ja munk Abreu Galindo (1590–1602), kes kirjeldab gofio't oma teoses „Historia de la Conquista de las Siete Islas Canarias” (Seitsme Kanaari saare konkista ajalugu), ja Marín de Cubas (1694).

— „Gofio Canario” on Kanaaride algupäraga toode, mis on olnud ja on ka praegu selle piirkonna kõige traditsioonilisem toiduaine. Sellele viitavad arvukad tänapäevani säilinud dokumendid ja esemed, mida hoitakse teadus- ja etnoloogiamuuseumides ning millest nähtub, et gofio tarbimine on iidne tava, mis ulatub saarte esmaasukate aegadest tänapäeva.

— Gofio valmistamise tavad on säilinud samasugustena, nagu need olid Kanaaride põliselanikel, sest 15. sajandil toimunud konkista käigus võtsid konkistadoorid gofio põhitoiduainena omaks.

— René Verneau (1891) käsitleb oma raamatus „Cinq années de séjour aux Iles Canaries” (Viis aastat Kanaari saartel) kõnealuse toiduaine tähtsust saarte põlis- ja uuselanike jaoks.

Toote muudavad eripäraseks valmistamisprotsessist tulenevad organoleptilised omadused, mida on kirjeldatud punktis 3.2.

Valmistamisviise, seadmete kontrollimise meetodeid, röstimisastmeid ja eri terade segude koostist hõlmavat teavet on edasi antud põlvest põlve. Paljudes töökodades on töötatud välja parimate organoleptiliste omadustega gofio valmistamise meetodid, lähtudes vanadest retseptidest, kus tera- ja/või kaunviljade vahekord on erinev ning mis suulise pärimuse järgi parandavad toote kvaliteeti. Röstimis- ja jahvatamisprotsessi, millega saavutatakse toote ehtsus, milles tarbija võib veenduda toote vaatamise, nuusutamise ja katsumise teel, kontrollib vilunud meistermölder, kes kasutab põlvest põlve edasi antud kogemusi – enamik tänapäevani säilinud veskitest kuuluvad pereettevõtetele.

Gofio'le iseloomulikud organoleptilised omadused tulenevad peamiselt tera- ja/või kaunviljade röstimisastmest ning aeglasest jahvatamisest, mis kujutavad endast kahtlemata geograafilise piirkonnaga seotud valmistusviisi.

Kõik nimetatud eripärased tegurid annavad tootele füüsikalis-keemilised ja organoleptilised omadused, mis eristavad seda selgelt muudest toodetest ja mida tarbijad kõrgelt hindavad.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Eri päritoluga gofio'te erinevuste kindlakstegemiseks tehtud uurimuste käigus on saadud järgmised tulemused:

— Kanaari saartel ja väljaspool Kanaari saari valmistatud tootenäidiste võrdlemisel ilmnevad olulised erinevused lõhna- ja maitseomadustes. Täpsemalt on „Gofio Canario” lõhn, röstimisaste ja kleepuvus märkimisväärselt teistsugune kui mujal toodetud gofio'l. Kleepuvus on tekstuurinäitaja, mille alusel toodet kõige paremini muudest eristada;

— on olemas selge seos toote päritolupiirkonna ning selle värvuse, lõhna, röstimisastme, kleepuvuse ja üldise väärtuse vahel.

Just röstimisastme ja kleepuvusega seotud organoleptilised omadused eristavad toodet „Gofio Canario” mujalt pärit gofio'st. Need omadused aga sõltuvad otseselt meistermöldri oskustest. Seega on Kanaari saarte meistermöldrite kogemused „Gofio Canario” eriliste organoleptiliste omaduste saavutamisel määrava tähtsusega ning see näitab, et Kanaari saarte tootmistavade ja kõnealuse toote eriomaduste vahel on olemas põhjuslik seos.

„Gofio Canario” nime kandva toote maine ja üldtuntus tulenevad toote erilistest omadustest. Lugematu hulk väljaandeid ja retsepte, milles viidatakse tootele „Gofio Canario”, on veel üks tõend selle seotusest Kanaari saartega.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7 (3))

http://www.gobiernodecanarias.org/agricultura/icca/Doc/Productos_calidad/Pliego_de_condiciones_IGP_Gofio_Canario.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.